
ÇËSHTJA VRIONI E TË TJERË KUNDËR SHQIPËRISË DHE ITALISË
(Ankimi nr.35720/04 dhe 42832/06)
VENDIM
(themeli)
STRASBURG
(29 shtator 2009)

Ky vendim bëhet i formës së prerë në rrethanat e parashikuara në nenin 44 § 2 të Konventës. Ai mund të jetë objekt rishikimi redaktorial.

Në çështjen Vrioni dhe të tjerë kundër. Shqipërisë dhe Italisë,
Gjykata Evropiane e të Drejtave të Njeriut (seksioni i katërt), me trup gjykues të përbërë prej:
Nicolas Bratza, President
Lech Garlicki
Giovanni Bonello
	Ljiljana Mijović
	David Thór Björgvinsson
	Ledi Bianku
	Mihai Poalelungi, gjyqtarë,
dhe Lawrence Early, sekretar i seksionit,
pas shqyrtimit me dyer të mbyllura, më 8 shtator 2009,
merr në këtë datë vendimin e mëposhtëm:

PROCEDURA
1.  Çështja e ka origjinën në dy aplikime kundër Republikës së Shqipërisë dhe të Italisë, të depozituara në Gjykatë sipas nenit 34 të Konventës për mbrojtjen e të drejtave të njeriut dhe lirive themelore (Konventa), si më poshtë vijon: aplikimi nr.35720/04, Vrioni, i datës 8 prill 1999; aplikimi nr.42832/06, Vrioni dhe të tjerë, i datës 15 gusht 2006.
2.  Ankuesit u përfaqësuan nga znj. Ms L. Sula dhe nga znj. E. Qirjako, avokatë që ushtrojnë profesionin në Tiranë. Qeveria shqiptare (Qeveria) u përfaqësua nga agjentja e saj në atë kohë, znj. S. Meneri.
3.  Ankuesit pretendonin cenim të nenit 6 § 1 të Konventës, nenit 1 të protokollit nr.1 të konventës dhe nenit 13 i marrë në lidhje me nenin 1 të protokollit nr.1.
4.  Më 9 shkurt 2006 dhe më 8 janar 2007, presidenti i seksionit të katërt të Gjykatës vendosi të njoftonte Qeverinë e Shqipërisë për aplikimin nr.35720/04 dhe aplikimin nr.42832/06. Sipas dispozitës së nenit 29 § 3 të Konventës, u vendos që themeli i çështjeve të shqyrtohej në të njëtën kohë me pranueshmërinë e tyre.
5.  Ankuesit dhe Qeveria dërguan secili vëzhgimet e tyre të mëtejshme me shkrim (rregulli 59 § 1).
FAKTET
I.  RRETHANAT E ÇËSHTJES
6.  Z. Shahin Vrioni, ankuesi, në aplikimin nr.35720/04, është nënshtetas shqiptar, i lindur në vitin 1925 dhe jeton në Shqipëri. Z.Gherardo La Francesca, z. Dario La Francesca dhe z. Oliver Vrioni, ankuesit, në aplikimin nr.42832/06, janë nënshtetas shqiptarë dhe italianë, të lindur përkatësisht në vitin 1946, 1950 dhe 1974, të cilët jetojnë në Itali. Z. Shahin Vrioni përfaqësoi veten dhe ankuesit e tjetë në proceset e gjykatave të brendshme.
A. Sfondi i çështjes
7.  Në vitin 1950 autoritetet shqiptare konfiskuan pa kompensim një sipërfaqe toke prej          1 637 metrash katrorë që i përkiste paraardhësit të ankuesve.
8.  Më 1 korrik 1991 ambasada italiane në Shqipëri bleu dy ndërtesa në Tiranë, në kufi të pronës që i ishte konfiskuar gjyshit të ankuesit. Transaksioni u krye nëpërmjet një marrëveshjeje ndërshtetërore, që u bë e vlefshme nëpërmjet shkëmbimeve të notave verbale ndërmjet të dyja qeverive. Nota verbale nuk përmbante asnjë informacion në lidhje me transferimin e titullit për sipërfaqet rrethuese ose fqinje të tokës. Titujt përkatës të pronësisë nuk ishin hedhur në regjistrin e pronave të Tiranës.
9.  Si rrjedhojë, qeveria shqiptare përdori të ardhurat nga transaksioni për të blerë mjediset e ambasadës shqiptare në Romë.
10.  Sipas aktit për kthimin dhe kompensimin e pronës (akti i pronës), ankuesit depozituan dy ankesa përkatësisht në vitin 1996 dhe 1999 në Komisionin e Kthimit dhe Kompensimit të Pronave (Komisioni), nëpërmjet të cilave kërkonin titullin e pronësisë të gjyshit të tyre të sëmurë.
11.  Më 18 mars 1996 dhe 14 dhjetor 1999 Komisioni njohu titullin e ankuesit për dy parcela toke me sipërfaqe 1 100 m2 dhe 537 m2 secila. Komisioni vendosi se ishte e pamundur që ankuesve t’u kompensohej e gjithë sipërfaqja fillestare. Ai vendoi t’u kthejë ankuesve një truall të lirë me sipërfaqe 1 456 m2, i ndodhur brenda mjediseve të zëna nga ambasada italiane dhe urdhëroi autoritetet të paguanin kompensimin në lidhje me sipërfaqen prej 181 m2. Për më tepër, Komsioni urdhëroi regjistrimin e titullit të ankimuesit në regjistrin e pronave të Tiranës.
12.  Ankuesve iu dhanë dhe dy certifikata pronësie nga zyra e regjistrimit: regjistrimi nr. 4373, i datës 1 qershor 1996, dhe regjistrimi nr.420, i datës 28 dhjetor 1999.
13.  Në një datë të paspecifikuar në vitin 1996 duke pasur parasysh faktin se, sipas notës verbale të vitit 1991, ambasada italiane kishte titullin vetëm për njërën nga ndërtesat, por jo për sipërfaqen e tokës, ankuesit i kërkuan ambasadës t’u kthente pronën e tyre, të cilën ajo (ambasada) e kishte zaptuar pa titull.
14.  Më 27 nëntor 1996 Ministria e Punëve të Jashtme të Shqipërisë, duke pasur parasysh pretendimet e pronësisë nga ankuesit për sipërfaqen ngjitur me ndërtesat e ambasadës, ofroi ndërmjetësim për ambasadën italiane, me synimin e arritjes së marrëveshjeve civile me ankuesit.
15.  Më 16 gusht 1997 ambasada italiane në Tiranë, në përgjigje të kërkesës së ankuesve për marrjen e pronës së tyre, i informoi ata se pretendimet e tyre të pronësisë për sipërfaqen e tokës që gjendej brenda mjediseve të tyre duhej të zgjidheshin me autoritetet shqiptare.
16.  Më 1 tetor 1997, pas një kërkese nga ankuesit, Ministria Italiane e Punëve të Jashtme i informoi ata se, nëpërmjet një shkëmbimi të një note verbale të vitit 1991, ambasada italiane në Shqipëri kishte pronësi të plotë mbi ndërtesat dhe mbi tokën përreth. Për më tepër, ajo i referoi aplikantët tek autoritetet shqiptare si kompetente për të vendosur për pretendimet për kompensim që mund të ngrinin ankuesit.
B. Proceset gjyqësore për marrjen dhe kompensimin e pronës
17.  Më 2 maj 1997, pas një padie civile të ngitur nga ankuesit kundër Ministrisë së Punëve të Jashtme, Gjykata e Rrethit të Tiranës (Gjykata e Tiranës) konstatoi se ambasada italiane po zaptonte pronën e ankuesit pa pasur titull dhe, duke mos qenë në gjendje të ndërmerrte veprime kundër një misioni diplomatik, ajo urdhëroi Ministrinë e Punëve të Jashtme të lehtësonte marrjen e pronës nga ankuesit dhe, gjithashtu, t’u paguante atyre dëmshpërblimin prej 21 607,50 dollarësh amerikanë.
18. Më 27 janar 1998 Gjykata e Apelit e Tiranës (Gjykata e Apelit) e rrëzoi vendimin e Gjykatës së Rrethit dhe ia ktheu çështjen për rishqyrtim Gjykatës së Rrethit nga një trup gjykues i ndryshëm nga trupi i parë. Sipas Gjykatës së Apelit, Ministria e Punëve të Jashtme, e cila kishte përfaqësuar shtetin shqiptar në marrëveshjen për transferimin e pronësisë tek ambasada italiane, nuk mund të ishte palë e akuzuar në proces për aq kohë sa Ministria e Financës ishte organi kompetent për përfaqësimin e interesave shtetërore në proceset e brendshme. Ankuesit apeluan kundër vendimit të Gjykatës së Apelit në Gjykatën e Kasacionit të asaj kohe.
19.  Më 17 qershor 1998 Gjykata e Kasacionit rrëzoi vendimin e Gjykatës së Apelit dhe ia ridërgoi çështjen për rishqyrtim kësaj gjykate.
20.  Më 29 janar 1999 Gjykata e Apelit, gjatë rishqyrtimit të çështjes, konstatoi se Ministria e Punëve të Jashtme nuk mund të ishte përgjegjëse për këtë gjë dhe caktoi ambasadën italiane, e cila kishte zënë pronën e ankuesit pa titull, si subjektin përgjegjës në lidhje me pronësinë. Ajo rrëzoi vendimin e Gjykatës së Rrethit të datës 2 maj 1997 dhe ia rinisi çështjen për rigjykim së njëjtës gjykatë.
21.  Më 20 qershor 2000 Gjykata e Rrethit rrëzoi bazën e apelit të ankuesit, duke i shpallur të paligjshme vendimet e Komisionit të datës 18 mars 1996 dhe 14 dhjetor 1999, pasi ato ishin në kundërshtim me seksionin 4 të aktit të pronësisë.
22.  Gjykata e Rrethit u shpreh se sipërfaqja e tokës që pretendohej nga ankuesit, megjithëse nuk kishte ndërtesa mbi të, ishte një pjesë përbërëse e mjediseve të ambasadës italiane. Në këtë mënyrë, Gjykata e Rrethit i deklaroi të pavlefshme vendimet e Komisionit dhe vendosi se ankuesit kishin të drejtën e marrjes së kompensimit për pronat fillestare në njërën prej formave të parashikuara në seksionin 16 të aktit të pronësisë.
23.  Më 31 tetor 2001 Gjykata e Apelit rrëzoi vendimin e Gjykatës së Rrethit dhe ia dërgoi çështjen për rishikim një paneli të ndryshëm të Gjykatës së Apelit, në përputhje me nenin 467/a të Kodit të Procedurës Civile, pasi kishte vënë re parregullsi në procedimet e gjykatave më të ulëta.
24.  Më 29 tetor 2002 Gjykata e Apelit, pasi kishte njoftuar siç duhet për seancën palët kundërshtare, përkatësisht, Ministrinë e Punëve të Jashtme, Komisionin e Tiranës, Ministrinë e Financës dhe ambasadën italiane në Tiranë, deklaroi të pavlefshme vendimet e Komisionit të datës 18 mars 1996 dhe të datës 14 dhjetor 1999. Ajo vendosi se të gjithë ankuesit kishin të drejtën e marrjes së kompensimit  in lieu të pronës fillestare në njërën ndër format e parashikura nga ligji përsa i përket sipërfaqës së tokës prej 1 456 m2. Si rrjedhojë, të gjithë ankuesit do të merrnin kompensim në përputhje me aktin e pronësisë për sipërfaqen e përgjithshme prej 1 637 m2. Për më tepër, Gjykata e Apelit u shpreh se, përderisa prona ishte pjesë integrale e ambienteve të ambasadës italiane, ajo nuk mund të konsiderohej si tokë bosh sipas kuptimit të seksionit 4 të aktit të pronësisë (shih paragrafin 31 më poshtë).
25.  Më 15 qershor 2004 Gjykata e Lartë, e cila kishte zëvendësuar Gjykatën e Kasacionit, pas hyrjes në fuqi të Kushtetutës së Shqipërisë më 28 nëntor 1998, pas një ankimimi të ankuesve, pranoi arsyetimin e vendimit të Gjykatës së Apelit të datës 29 tetor 2002.
26.  Në një datë të paspecifikuar në vitin 2004, ankuesit depozituan një ankesë në Gjykatën Kushtetuese, sipas nenit 131 (f) të Kushtetutës, ku pretendonin se vendimi i Gjykatës së Apelit të Tiranës, i datës 29 tetor 2002 dhe vendimi i Gjykatës së Lartë, i datës 15 qershor 2004, ishin jokushtetuese.
27.  Apelimi u shpall i papranueshëm nga Gjykata Kushtetuese më 13 janar 2005 nga një panel prej tre gjyqtarësh. Gjykata u shpreh se ankesa kushtetuese e ankuesve lidhej me vlerësimin e provave, gjë e cila ishte në juridiksionin e gjykatave më të ulëta, por ishte jashtë jurdiksionit të saj.
II. LEGJISLACIONI PËRKATËS NDËRKOMBËTAR DHE I BRENDSHËM 
A.  E drejta përkatëse ndërkombëtare
28.  Dispozitat ndërkombëtare përkatëse janë parashtruar në çështjen Treska kundër Shqipërisë dhe Italisë (dec.), nr.26937/04, ECHR 2006‑... (fragmente) dhe Manoilescu dhe Dobrescu kundër Rumanisë dhe Rusisë (dec.), nr. 60861/00, §§ 38-39, ECHR 2005‑VI.
B. E drejta përkatëse e brendshme
1. Kushtetuta
29.  Dispozitat përkatëse të Kushtetutës së Shqipërisë parashikojnë si më poshtë:

“Neni 41

1. E drejta e pronës private është e garantuar.
2. Prona fitohet me dhurim, me trashëgimi, me blerje dhe me çdo mënyrë tjetër klasike të parashikuar në Kodin Civil.
3. Ligji mund të parashikojë shpronësime ose kufizime në ushtrimin e së drejtës së pronës vetëm për interesa publike.
4. Shpronësimet ose ato kufizime të së drejtës së pronës që janë të barazvlefshme me shpronësimin, lejohen vetëm përkundrejt një shpërblimi të drejtë.
5. Për mosmarrëveshjet lidhur me masën ose shkallën e shpërblimit mund të bëhet ankim në gjykatë.”

Neni 42 § 2

“Kushdo, për mbrojtjen e të drejtave, të lirive dhe të interesave të tij kushtetues dhe ligjorë, ose në rastin e akuzave të ngritura kundër tij, ka të drejtën e një gjykimi të drejtë dhe publik brenda një afati të arsyeshëm nga një gjykatë e pavarur dhe e paanshme e caktuar me ligj.”

Neni 142 § 3

“Organet e shtetit janë të detyruara të ekzekutojnë vendimet gjyqësore.”

Neni 131

“Gjykata Kushtetuese vendos për: ...
(f) gjykimin përfundimtar të ankesave të individëve për shkeljen e të drejtave të tyre kushtetuese për një proces të rregullt ligjor, pasi të jenë shterruar të gjitha mjetet juridike për mbrojtjen e këtyre të drejtave.”

Neni 181

“1. Kuvendi, brenda dy deri tre vjetëve nga hyrja në fuqi e kësaj Kushtetute nxjerr ligje për rregullimin e drejtë të çështjeve të ndryshme që lidhen me shpronësimet dhe konfiskimet e kryera para miratimit të kësaj Kushtetute, duke u udhëhequr nga kriteret e nenit 41.
2. Ligjet dhe aktet e tjera normative të miratuara para datës së hyrjes në fuqi të kësaj Kushtetute dhe që kanë të bëjnë me shpronësimet dhe konfiskimet, do të zbatohen kur nuk vijnë në kundërshtim me të.”
2.  Akti për kthimin dhe kompensimin e pronës (ligji nr.7698 i datës 15 prill 1993, i ndryshuar me ligjet nr.7736 dhe nr.7765 të vitit 1993, ligjet nr.7808 dhe nr.7879 të vitit 1994, ligji nr.7916 i vitit 1995, ligji nr.8084 i vitit 1996 dhe i shfuqizuar nga ligji nr.9235, datë 29 korrik 2004 dhe i ndryshuar së fundmi nga ligji nr.9388 i vitit 2005 dhe ligji nr.9583 i vitit 2006)
30.  Seksionet përkatëse të aktit të pronave (për kthimin dhe kompensimin e pronave) janë përshkruar në çështjen Beshiri dhe të tjerë kundër Shqipërisë (nr.7352/03, §§ 21-29, 22 gusht 2006), Driza kundër Shqipërisë (nr.33771/02, §§ 36-43, ECHR 2007‑...) dhe Ramadhi dhe të tjerë kundër Shqipërisë (nr.38222/02, §§ 23-30, 13 nëntor 2007).
31.  Seksioni 4 i aktit të pronës, i vitit 1993, i ndryshuar dhe siç ka qenë në fuqi në kohën fizike, parashikonte se trojet e tokës që ishin bosh do t’u jepeshin dhe ktheheshin ish-pronarëve ose trashëgimtarëve të tyre, me përjashtim të rasteve kur parashikohej ndryshe.
3.  Kodi i Procedurës Civile
32. Dispozita përkatëse e Kodit të Procedurës Civile parashikon si më poshtë:

“Neni 39

Anëtarë të përfaqësive konsullore dhe diplomatike me seli në Republikën e Shqipërisë nuk janë subjekt i juridiksionit të gjykatave shqiptare, përveç rasteve:
a) kur ata e pranojnë këtë vullnetarisht;
b) në rastet dhe kushtet e parashikuara nga Konventa e Vjenës për marrëdhëniet diplomatike.

LEGJISLACIONI
I. BASHKIMI I APLIKIMEVE
33.  Duke qenë se të dyja aplikimet kanë të bëjnë me të njëjtat fakte, ankesa dhe procese të gjykatave të brendshme, Gjykata vendos t’i bashkojë ato, sipas nenit 42 § 1 të rregullores së Gjykatës.
II. PRANUESHMËRIA
A. Përputhshmëria ratione personae
34.  Ankuesit u ankuan kundër Italisë për shkelje të nenit 1 të protokollit nr.1 të Konventës, duke qenë se zotërimi sine titulo nga ambasada italiane në Tiranë i pronës që u ishte dhënë atyre nga akti i pronësisë, përbënte ndërhyrje për gëzimin e pronave të tyre në paqe.
35.  Gjykata duhet të përcaktojë nëse faktet e ngritura nga ankuesi janë të tilla saqë përfshijnë përgjegjësinë e Italisë sipas Konventës. Siç është theksuar në mënyrë të vazhdueshme prej saj, përgjegjësia e një shteti përfshihet nëse cenohet një ndër të drejtat dhe liritë e përcaktura në Konventë, që vjen si rezultat i shkeljes së nenit 1, nëpërmjet të cilit “Palët e Larta Kontraktuese i sigurojnë çdonjërit në juridiksionin e tyre të drejtat dhe liritë e përcaktuara në seksionin I të Konventës” (shih Costello-Roberts kundër Mbretërisë së Bashkuar, vendim i datës 25 mars 1993, seritë A nr. 247-C, fq. 57, §§ 25-26).
36.  Si rezultat, Gjykata përcakton nëse ankuesit ishin “brenda juridiksionit” të Italisë në kuptimin e kësaj dispozite. Me fjalë të tjera, duhet të përcaktohet nëse, pavarësisht nga fakti që proceset në fjalë nuk janë zhvilluar në territorin e atij shteti, Italia prapë mund të jetë përgjegjëse për rezultatet mbi ta dhe për pamundësinë e pretenduar për zbatimin e vendimeve të autoriteteve shqiptare në favor të ankuesve.
37.  Gjykata i referohet jurisprudencës së saj përsa i përket ushtrimit të juridiksionit territorial dhe jashtëterritorial nga një shtet kontraktues (shih, për shembull, Drozd dhe Janousek kundër  Francës dhe Spanjës, vendimi i datës 26 qershor 1992, seritë A nr. 240; Banković dhe të tjerët kundër Belgjikës dhe 16 shteteve të tjera kontraktuese (dec.) [GC], nr.52207/99, ECHR 2001‑XII; Ilaşcu dhe të tjerët kundër Moldavisë dhe Rusisë [GC], nr.48787/99, ECHR 2004‑VII; McElhinney kundër Irlandës dhe Mbretërisë së Bashkuar (dec.) [GC], nr.31253/96, 9 shkurt 2000).
38.  Proceset në fjalë janë zhvilluar ekskluzivisht në territorin e Shqipërisë. Gjykatat shqiptare kanë autoritet sovran në çështjen e ankuesve dhe autoritetet italiane nuk kanë ndikim të drejtpërdrejtë ose të tërthortë mbi vendimet apo gjykimet e dhëna në Shqipëri. Detyrimi për zbatimin e vendimit të Gjykatës së Lartë të datës 15 qershor 2004, e cila vendosi përfundimisht për dëmshpërblim në lidhje me ankuesit, u përket autoriteteve shqiptare.
39.  Është e qartë nga rrethanat e çështjes në fjalë se ankuesit nuk ishin në juridiksionin e Italisë. Ky shtet nuk ka ushtruar juridiksion mbi ankuesit. Nuk ka faktor që justifikon sjelljen e aplikimeve nën juridiksionin e Italisë për qëllimet e nenit 1 të Konventës (shih Treska, cituar më lart; Manoilescu dhe Dobrescu, cituar më lart, §§ 104–105).
40.  Pra, rezulton se kjo ankesë nuk është në përputhje ratione personae me dispozitat e Konventës në kuptim të nenit 35 § 3 dhe duhet të hidhet poshtë në përputhje me nenin 35 § 4.
B. Përputhshmëria me rregullin e gjashtëmujorit
41.  Më 6 qershor 2006 ankuesi i aplikimit nr.35720/04 depozitoi një ankesë të re në Gjykatë për mungesë arsyetimi në vendimin e Gjykatës Kushtetuese të datës 13 janar 2005.
42.  Gjykata thekson se, në lidhje me ankesat që nuk janë përfshirë në aplikimin fillestar, shtrirja e afatit kohor gjashtëmujor nuk ndërpritet deri në datën kur ankesa i është dërguar për herë të parë një organi të Konventës (shih Allan kundër Mbretërisë së Bashkuar (dec.), nr. 48539/99, vendim i datës 28 gusht 2001).
43.  Rezulton se ankesa, për mungesë arsyesh, u paraqit më shumë se gjashtë muaj nga data e vendimit të Gjykatës Kushtetuese të 13 janarit 2005 dhe si e tillë nuk duhet të pranohet, në përputhje me nenin 35  35 §§ 1 dhe 4.
C. Çështje të tjera
44.  Ankuesit u ankuan për mohim aksesi në gjykatë përsa i përket papaftësisë së tyre për të hapur një çështje kundër një misioni diplomatik, përkatësisht ambasadës së Republikës së Italisë në Shqipëri.
45.  Neni 6 § 1 i siguron gjithsecilit të drejtën për të çuar përpara gjykatës çdo çështje  lidhur me të drejtat dhe detyrimet e tij civile (shih Golder kundër Mbretërisë së Bashkuar, vendim i datës 21 shkurt 1975, seritë A nr. 18, § 36). Gjithësesi, e drejta për akses në një gjykatë nuk është absolute, por mund të jetë subjekt i kufizimeve; këto kufizime lejohen nëpërmjet nënkuptimit, pasi e drejta për akses, nga natyra, kërkon rregullim nga shteti (shih Ashingdane kundër Britanisë së Bashkuar, vendim i datës 28 maj 1985, Seritë A nr. 93, § 57).
46.  Gjykata thekson se rregullat e njohura gjerësisht të së drejtës ndërkombëtare për imunitetin shtetëror nuk mund të konsiderohen si vendosëse të kufizimeve jopërpjestimore mbi të drejtën e aksesit në një gjykatë, siç parashikohet në nenin 6 § 1 të Konventës. Për shkak se e drejta e aksesit në një gjykatë është pjesë përbërëse e garancisë për një proces të rregullt ligjor në atë nen, po kështu, disa kufizime mbi aksesin duhet të konsiderohen si të qenësishme, si për shembull ato kufizime që përgjithësisht pranohen nga komuniteti i shteteve si pjesë e doktrinës së imunitetit shtetëror (shih McElhinney kundër Irlandës [GC], nr. 31253/96, § 37, ECHR 2001‑XI; Manoilescu dhe Dobrescu, (dec.), cituar më lart, § 80, ECHR 2005‑VI; dhe, Treska, cituar më lart).
47.  Në çështjen në fjalë nuk ka asgjë që të tregojë  shmangie nga këto përfundime. Në këto rrethana, faktet e ankimuara nuk përbëjnë një kufizim të pajustifikuar të së drejtës së ankuesve për të pasur akses në gjykatë. Si rezultat, ankesa nuk është e pranueshme, pasi është haptazi e pabazuar dhe duhet të rrëzohet sipas nenit 35 §§ 3 dhe 4 të Konventës.
III. PRETENDIM PËR SHKELJE TË NENIT 6 § 1 TË KONVENTËS
48.  Ankuesit pretendojnë se ka pasur shumë shkelje të nenit 6 § 1 të Konventës, kryesisht përsa i përket tejzgjatjes së proceseve të brendshme dhe moszbatimit të vendimit të Gjykatës së Lartë të datës 15 qershor 2004.
Neni 6 i Konventës, në pjesën që lidhet me këtë ankesë, parashikon si më poshtë:
“Në përcaktim të të drejtave të tij civile dhe detyrimeve ..., çdokush ka të drejtë të ketë një proces ... të drejtë ... nga [një] ... gjykatë ...”
A. Moszbatimi i vendimit të Gjykatës së Lartë i datës 15 qershor 2004
1. Pranueshmëria
49.  Ankuesit u ankuan për moszbatimin në praktikë nga autoritetet të vendimit të Gjykatës së Lartë që urdhëronte pagimin e kompensimit për ta në lidhje me tokën e paraardhësit të tyre.
50.  Qeveria u shpreh se ankuesit nuk kishin shterruar mjetet e reja juridike në vend, të prezantuara nga akti i pronësisë i vitit 2004, në lidhje me këtë ankesë.
51.  Gjykata thekson parimin e deklaruar në çështjen Driza (cituar më lart, § 57) dhe është e mendimit se çështja e efektivitetit të mjeteve juridike të ofruara nga aktet e pronësisë është thelbësore për themelin e ankimit të ankuesve, sipas nenit 13 në lidhje me nenin 1 të protokollit nr. 1. Ajo vendos se të dyja çështjet duhet të shqyrtohen në themel së bashku. Për më tepër, kjo ankesë nuk është haptazi e pabazuar në kuptimin e nenit 35 § 3 të Konventës. Ajo deklaron se nuk ekzistojnë baza të tjera për deklarimin e kësaj ankese të papranueshme dhe, si rezultat, e deklaron atë të pranueshme.
2. Themeli
(a) Parashtrimet  palëve 
52.  Qeveria përsëriti se autoritetet nuk mund të jenë përgjegjëse për moszbatimin e vendimit të Gjykatës së Lartë të datës 15 qershor 2004, pasi ekzekutimi varej nga marrja e hapave të nevojshëm nga ankuesit, që do të thotë nga hapja e një çështjeje për të kërkuar zbatimin e saj. Qeveria iu referua argumenteve të saj të mëparshme për shterrimin e mjeteve juridike të brendshme.
53.  Ankuesit e kundërshtuan argumentin e qeverisë.
(b) Vlerësimi i Gjykatës
54.  E drejta për akses në gjykatë, e garantuar nga neni 6 § 1 i Konventës, do të ishte iluzionare nëse sistemi i brendshëm ligjor i shtetit kontraktues lejon që një vendim gjyqësor detyrues i formës së prerë të mbetet i pazbatuar në dëm të njërës prej palëve. Ekzekutimi i një gjykimi të dhënë nga çdo gjykatë, si rezultat, duhet të konsiderohet si një pjesë përbërëse e “procesit”,  për qëllimet e nenit 6 (shih, inter alia, Beshiri dhe të tjerë, cituar më lart, § 60).
55.  Konventa nuk mund të interpretohet se vendos detyrime të përgjithshme të shteteve kontraktuese për të marrë prona që u janë transferuar atyre para ratifikimit të Konventës (shih Kopecký k. Sllovakisë [GC], nr. 44912/98, § 35, dhe von Maltzan dhe të tjerë kundër Gjermanisë (dec.) [GC], nr. 71916/01, 71917/01 dhe 10260/02, § 74, ECHR 2005-V). Në Konventë nuk ka ndonjë detyrim për përcaktimin e procedurave ligjore, sipas të cilave mund të kërkohet kthimi i pronësisë. Gjithsesi, kur një shtet kontraktues vendos të përcaktojë procedura të tilla ligjore, ai nuk mund të përjashtohet nga detyrimi për të respektuar të gjitha garancitë përkatëse të parashikuara nga Konventa, në veçanti nga neni 6 § 1.
56.  Gjykata rikujton gjetjen e saj në paragrafin 38 më lart. Vendimi i Gjykatës së Lartë i datës 15 qershor 2004 mund të interpretohet si urdhërues për autoritetet për t’i ofruar ankuesit një formë kompensimi, që do t’i zhdëmtonte ata në vend të kthimit të pronës së tyre fillestare.
57.  Gjykata vë re se, pas dhënies së vendimit në vitin 2004, autoritetet nuk iu ofruan ankuesve opsionin e marrjes së kompensimit të duhur (krahasoni Užkurėlienė dhe të tjerët kundër. Lituanisë, nr. 62988/00, § 36, 7 prill 2005). Në këtë mënyrë, ankuesit nuk kishin as mundësinë e shqyrtimit të një oferte kompensimi in lieu të kthimit të pronësisë që më parë u ishte dhënë atyre (shih Driza, cituar më lart, § 90.).
58.  Për më tepër, Qeveria nuk ka ofruar asnjë shpjegim në lidhje me arsyen pse vendimi i datës 15 qershor 2004 nuk është zbatuar pas më shumë se pesë vitesh nga dhënia e tij. Nuk duket se autoritetet administrative kanë marrë ndonjë masë për zbatimin e vendimit.
59.  Si rezultat, Gjykata është e mendimit se problemi vijon dhe mbetet i pazgjidhur, parësisht nga treguesit që ka dhënë në çështjen Beshiri dhe të tjerët se “në ekzekutimin e vendimeve gjyqësore që urdhërojnë shtetin për kryerjen e një pagese, personit, i cili ka marrë vendimin kundër shtetit për të përftuar pagesën nga ai, nuk duhet t’i kërkohet ndërmarrja e procedimeve për ekzekutim, në mënyrë  që të përfitojë shumën e duhur” (shih § 108).
60.  Konsideratat e lartpërmendura janë të mjaftueshme për ta bërë Gjykatën në gjendje të arrijë në përfundimin se, duke dështuar në marrjen e masave të nevojshme për zbatimin e vendimit të datës 15 qershor 2004, autoritetet shqiptare privuan dispozitat e nenit 6 § 1 të Konventës nga të gjitha efektet e dobishme.
61.  Kjo, si rezultat, çon në shkeljen e nenit 6 § 1 të Konventës në këtë aspekt.
B. Zgjatja e procesit
1. Pranueshmëria
62.  Gjykata është e mendimit se ankesa në këtë seksion nuk është haptazi e pabazuar sipas kuptimit të nenit 35 § 3 të Konventës. Ajo konstaton më tej se nuk ka arsye të tjera për ta deklaruar këtë pjesë të ankesës si të papranueshme dhe, si rezultat, e deklaron atë të pranueshme.
2. Themeli
(a) Parashtrimet e palëve
63.  Ankuesit u ankuan për zgjatjen e paarsyeshme të proceseve të brendshme, të cilat kishin zgjatur për rreth tetë vjet për nëntë nivele juridiksioni. Ata ua atribuan këtë vonesë autoriteteve të brendshme, të cilat kishin nxjerrë përfundime të ndryshme në nivele të ndryshme juridiksioni, si dhe pozicionit të mbajtur nga Ministria e Punëve të Jashtme të Shqipërisë në lidhje me të drejtën e tyre të pronësisë.
64.  Qeveria parashtroi se proceset kishin qenë komplekse, si rezultat i ndryshimeve dhe vlerësimit të të drejtave të pronësisë në periudha të ndryshme dhe për shkak të faktit se ishte, i përfshirë një mision diplomatik i akredituar në Shqipëri. Ata shtuan se kompleksiteti i fakteve i kombinuar me mungesën e jurisprudencës kishte çuar në rikthime të shumta të çështjes për rishqyrtim. Ata pretenduan se kohëzgjatja e proceseve nuk kishte ndikim të drejtpërdrejtë mbi të drejtën e ankuesve, pasi ata nuk e kishin zotëruar asnjëherë efektivisht pronën e  tyre.
(b) Vlerësimi i Gjykatës
65.  Gjykata vë re se të gjitha proceset në fjalë lidhen me çështjen e të drejtave të pronësisë së ankuesve. Koha që duhet të merret parasysh, duhet të mbulojë të gjithë kohëzgjatjen e proceseve, të cilat filluan në një datë të paspecifikuar në vitin 1997 dhe përfunduan me vendimin e Gjykatës të datës 13 janar 2005. Për më tepër, vendimi i Gjykatës së Lartë i datës 15 qershor 2004 nuk është zbatuar ende. Deri më sot, proceset gjyqësore kanë zgjatur për më shumë se njëmbëdhjetë vjet.
66.  Gjithsesi, Gjykata është e mendimit se në dritën e gjetjeve të saj për cenim të nenit 6 § 1 të Konventës për moszbatimin e vendimit të Gjykatës së Lartë të datës 15 qershor 2004, asaj nuk i duhet të marrë vendim të veçantë për themelin e ankesës së kohëzgjatjes së gjykimit (shih Lizanets kundër Ukrainës, nr. 6725/03, § 48, 31 maj 2007).

IV. PRETENDIM PËR SHKELJE TË NENIT 1 TË PROTOKOLLIT NR.1 TË KONVENTËS
67.  Ankuesit u ankuan se paaftësia për t’u dhënë atyre kompensim, sipas vendimit përfundimtar të datës 15 qershor 2004, përbën shkelje të nenit 1 të protokollit nr.1 të Konventës, i cili parashikon si më poshtë:
“Çdo person fizik ose juridik ka të drejtë për të gëzojë në paqe pasuritë e tij. Askush nuk do të privohet nga prona e tij, veçse për arsye të interesit publik dhe në kushtet e parashikuara nga ligji dhe nga parimet e përgjithshme të së drejtës ndërkombëtare.
Dispozitat e mëparshme nuk cenojnë të drejtën e shteteve të fusin në fuqi ligje që ato i quajnë të domosdoshme për të rregulluar përdorimin e pronës në përputhje me interesin e përgjithshëm ose për të siguruar pagesën e taksave, ose të kontributeve të tjera, ose të gjobave.”
A. Pranueshmëria 
68.  Gjykata është e mendimit se kjo ankesë nuk është haptazi e pabazuar brenda kuptimit të nenit 35 § 3 të Konventës. Për më tepër, ajo nuk gjen arsye të tjera për deklarimin e saj të papranueshme dhe, për rrjedhojë, e deklaron atë të pranueshme.
B. Themeli
1. Parashtrimet e palëve
69.  Qeveria parashtroi se e drejta e ankuesve për pronë nuk është cenuar pasi vendimi i Gjykatës së Lartë i datës 15 qershor 2004 kishte pranuar të drejtën e tyre për kompensim në njërën ndër format e këtij ligji. Ajo kontestoi se ankuesit ende nuk kishin përmbushur rregullat e parashikuara në aktin e pronësisë, në mënyrë që të përcaktonin formën e atij kompensimi. Ajo shtoi se procesi i kompensimit ishte penguar nga kohëzgjatja e tepruar, e cila ka qenë gjithashtu rezultat i rrethanave objektive, të tilla si mungesa e fondeve dhe interesat e përgjithshme të komunitetit.
70.  Ankuesit ishin të mendimit se u ishte cenuar e drejta e tyre për pronësi.
2. Vlerësimi i Gjykatës
71.  Gjykata thekson parimet e përcaktuara nga jurisprudenca e saj sipas nenit 1 të protokollit nr.1 (shih, ndërmjet të tjerash, Kopecký kundër Sllovakisë [GC], nr.44912/98, § 35; von Maltzan dhe të tjerë kundër Gjermanisë (ven.) [GC], nr. 71916/01, 71917/01 dhe 10260/02, § 74, ECHR 2005-V; dhe Beshiri dhe të tjerë, të cituar më lart).
72.  “Pronat” mund të jenë “prona ekzistuese” ose asete, duke përfshirë, në disa situata të mirëpërcaktuara, dhe pretendimet. Në mënyrë që një pretendim të jetë i aftë të konsiderohet “aset” që bie nën objektin e nenit 1 të protokollit nr.1, ankuesi duhet të sigurohet se ai ka bazë të mjaftueshme në të drejtën e brendshme, ku ka, për shembull, një jurisprudencë të përcaktuar  të gjykatave kombëtare që e konfirmojnë atë, ose kur ka një vendim përfundimtar të gjykatës në favor të ankuesit. Kur bëhet kjo, mund të futet në lojë koncepti i “pritjeve legjitime” (shih Draon kundër Francës [GC], nr. 1513/03, § 68, 6 tetor 2005, ECHR 2005-IX, dhe Burdov kundër Rusisë, nr.59498/00, § 40, ECHR 2002-III).
73.  Gjykata vë re se ankuesve u është njohur e drejta e kompensimit nëpërmjet vendimit përfundimtar të Gjykatës së Lartë të datës 15 qershor 2004 (shih paragrafin 25 më lart). Pra, ankuesit kishin pretendime të zbatueshme që rridhnin nga vendimi në fjalë.
74.  Ajo vë re se kjo ankesë është e lidhur me ankesën e shqyrtuar sipas nenit 6 § 1 në lidhje me paaftësinë për të zbatuar një vendim përfundimtar (shihni paragrafët 54–61 më lart).
75.  Gjykata është e mendimit se paaftësia e autoriteteve për të zbatuar vendimin e gjykatës të datës 15 qershor 2004 për një kohë të tillë të gjatë çon në ndërhyrjen e të drejtës së aksuesve për gëzim të paqtë të pronave të tyre, brenda kuptimit të nenit 1 të protokollit nr.1 të Konventës.
76.  Përsa i përket justifikimit të parashtruar nga qeveria në lidhje me këtë ndërhyrje, Gjykata thekson se mungesa e fondeve nuk mund të justifikojë paaftësinë e shtetit për të zbatuar pagimin e një borxhi të përcaktuar në një vendim përfundimtar dhe detyrues (shih Driza, cituar më lart, § 108; Pasteli dhe të tjerë kundër Moldavisë, nr. 9898/02, 9863/02, 6255/02 dhe 10425/02, § 30, 15 qershor 2004; Voytenko k. Ukrainës, nr.18966/02, § 55, 29 qershor 2004; dhe Shmalko kundër Ukrainës, nr.60750/00, § 57, 20 korrik 2004).
77.  Si rezultat, ka pasur shkelje të nenit 1 të protokollit nr.1 të Konventës në këtë aspekt.

V. PRETENDIMI PËR SHKELJE TË NENIT 13 NË LIDHJE ME NENIN 1 TË PROTOKOLLIT NR.1 TË KONVENTËS 
78.  Ankuesit u ankuan për mungesë të mjeteve ligjore efektive për të përfituar përcaktimin përfundimtar të të drejtave të tyre të pronësisë. Ata u bazuan në nenin 13 të Konventës, në të cilin parashikohet si më poshtë:
“Çdo personi, të cilit i janë shkelur të drejtat dhe liritë e njohura nga kjo Konventë, ka të drejtë të paraqesë një ankim efektiv përpara një instance kombëtare dhe kur kjo shkelje është kryer nga persona që veprojnë brenda funksioneve të tyre zyrtare.”
A. Pranueshmëria
79.  Gjykata është e mendimit se kjo ankesë nuk është haptazi e pabazuar brenda kuptimit të nenit 35 § 3 të Konventës. Ajo vijon më tej se nuk janë përcaktuar baza të tjera për ta deklaruar atë të papranueshme dhe si rezultat, e deklaron atë të pranueshme.
B. Themeli
1. Parashtrimet e palëve
80.  Ankuesit parashtruan se nuk kishte mjete ligjore efektive me anë të të cilave të pretendohen kompensimin in lieu të kthimit të pronës. Ata argumentuan se si rezultat i vëzhgimeve të Qeverisë për mungesë fondesh dhe mungesë disponueshmërie të parcelave bosh të tokës, ata nuk mund të merrnin kompensimin e përvijuar në vendimin e Gjykatës së Lartë të datës 15 qershor 2004.
81.  Qeveria ngriti të njëjtat kundërshtime në lidhje me paaftësinë e pretenduar për përdorimin e mjeteve efektive ligjore (shih paragrafin 52 më lart). Ajo iu referua mjeteve efektive të prezantuara në aktin e pronësisë të vitit 2004, të cilat duhet të konsideroheshin efektive për qëllime të nenit 13.
2. Vlerësimi i gjykatës
82.  Gjykata vë re se ankesa e ankuesve në përputhje me nenin 1 të protokollit nr. 1 të Konventës është pa diskutim “e diskutueshme” Ankuesi, si rezultat, kishte të drejtë të përdorimit të mjeteve ligjore efektive brenda kuptimit të nenit 13 të Konventës.
83.  Për më tepër, “autoriteti” të cilit i referohet neni 13 jo domosdoshmërisht në të gjitha rastet është autoritet gjyqësor në kuptim strikt. Gjithsesi, kompetencat dhe garancitë procedurale që zotëron një autoritet janë të mjaftueshme për të përcaktuar nëse mjetet para tij kanë qenë efektive (shih Klass dhe të tjerë kundër Gjermanisë, vendimi i datës 6 shtator 1978, seritë A nr.28, f. 30, § 67). Mjeti i kërkuar sipas nenit 13 duhet të jetë “efektiv” në praktikë dhe në ligj, në veçanti në kuptimin që ushtrimi i tij nuk duhet të pengohet në mënyrë të pajustifikueshme nga veprimet ose mosveprimet e autoriteteve të shtetit përkatës (shih Aksoy kundër Turqisë, vendim i datës 18 dhjetor 1996, Reportet 1996-VI, f. 2286, § 95 në gjoba).
84.  Gjykata i referohet gjetjeve të saj në çështjen Driza, të cituar më lart, §§ 117-120. Qeveria nuk dha asnjë informacion në lidhje nëse kishte pasur masa të veçanta të miratuara ose veprime të marra që prej dhënies së vendimit për çështjen Driza. Në rastin në fjalë, nuk ka asnjë tregues të largimit nga gjetje të tilla. Pra, rezulton se ka pasur shkelje të nenit 13 të Konventës në lidhje me nenin 1 të protokollit nr.1.
85.  Mbi këtë bazë, kundërshtimi paraprak i qeverisë bazuar në mospërdorimin e mjeteve të brendshme juridike duhet të rrëzohet.

VI. ZBATIMI I NENIT 46 DHE 41 TË KONVENTËS
A. Neni 46 i Konventës
86.  Neni 46 i Konventës parashikon:
“1. Palët e Larta Kontraktuese zotohen t’u binden vendimeve përfundimtare të Gjykatës për çështjet në të cilat ata janë palë.
2. Vendimi përfundimtar i Gjykatës i transmetohet Këshillit të Ministrave, i cili mbikëqyr zbatimin e tij.”
87.  Gjykata thekson gjetjet e saj në çështjen Driza (të cituar më lart, §§ 122 – 126) në lidhje me nenin 46 të Konventës. Ajo i bën thirrje shtetit të paditur të marrë masa të përgjithshme siç tregohet në paragrafin 126 të vendimit të lartpërmendur.
B.  Neni 41 i Konventës
88.  Neni 41 i Konventës parashikon:
“Kur Gjykata konstaton shkelje të Konventës ose të protokolleve të saj, dhe nëse e drejta e brendshme e Palës së Lartë Kontraktuese mundëson vetëm ndreqje të pjesshme të pasojave që kanë rrjedhur nga kjo shkelje, Gjykata, nëse është e nevojshme, i jep palës së dëmtuar një shpërblim të drejtë.”
89.  Ankuesit pretenduan një total prej 2,719,500 eurosh në lidhje me dëmin material dhe 200,000 euro në lidhje me dëmin jomaterial. Në lidhje me pretendimin për dëm material, ankuesit parashtruan një vlerësim të pronës nga një ekspert, i cili e vlerësoi vlerën e pronës në 2,184,000 euro dhe humbjen e fitimeve në periudhën nga 1996 deri në 2006 në  535,500 euro.
90.  Qeveria nuk parashtroi asnjë koment.
91.  Gjykata është  e mendimit se çështja e aplikimit të nenit 41 nuk është gati për vendim. Si rezultat, çështja duhet të rezervohet dhe duhet të fiksohet një procedurë e mëtejshme, duke i kushtuar rëndësi mundësisë së arritjes së një marrëveshjeje ndërmjet Qeverisë së Shqipërisë dhe ankuesve të tjerë.

PËR KËTO ARSYE, GJYKATA: UNANIMISHT

1. Vendos të bashkojë ankimet.
2. I deklaron ankesat e ankuesve të lidhura me nenin 6 § 1 të Konventës, për sa i përket mohimit të aksesit në gjykatë dhe mungesës së arsyetimit në vendimin e Gjykatës Kushtetuese të datës 13 janar 2005, të papranueshme;
3. Deklaron ankimin e ankuesve sipas nenin 1 të protokollit nr.1 të Konventës të papërputhshëm ratione personae për sa kohë ai ishte në mënyrë të drejtëpërdrejtë kundër Italisë. 
4. Bashkohet me themelin e kundërshtimit paraprak të qeverisë në lidhje me mosshterimin e mjeteve të brendshme juridike nga ankuesit dhe deklaron pjesën tjetër të aplikimit të pranueshme.
5. Vendos se ka pasur shkelje të nenit 6 § 1 të Konventës në lidhje me moszbatimin e vendimit të Gjykatës së Lartë të datës 15 qershor 2004.
6. Vendos se nuk e konsideron të nevojshme shqyrtimin e ankesës për kohëzgjatjen e proceseve sipas nenit 6 § 1 të Konventës.
7. Vendos se ka pasur shkelje të nenit 1 të protokollit nr.1 të Konventës. 
8. Vendos se ka pasur shkelje të nenit 13 në lidhje me nenin 1 të protokollit nr.1 të Konventës, dhe si rezultat rrëzon kundërshtimet  paraprake të qeverisë.
9. Vendos se çështja e zbatimit të nenit 41 nuk është e gatshme për vendim; rrjedhimisht:
a) e rezervon tërësisht çështjen e sipërpërmendur; 
b) fton Qeverinë dhe ankuesit të parashtojnë, brenda tre muajve të ardhshëm nga data në të cilën vendimi bëhet përfundimtar sipas parashikimit të nenit 44 § 2 të Konventës, vëzhgimet e tyre me shkrim për çështjen dhe në veçanti, të njoftojnë Gjykatën për marrëveshje që mund të arrihen prej tyre;
c) rezervon procedurën mëtejshme dhe i delegon presidentit të trupit gjykues kompetencën e fiksimit të kësaj çështjeje, nëse del e nevojshme.
Përgatitur në anglisht, dhe njoftuar me shkrim më 29 shtator 2009, në përputhje me nenin 77 §§ 2 dhe 3 të rregullores së Gjykatës.

